– Han ble pågrepet på Gardermoen fredag kveld og fremstilt for Oslo tingrett lørdag, sier kommunikasjonsdirektør Trond Hugubakken i Politiets sikkerhetstjeneste (PST) til NRK.

Mannen hadde deltatt på seminar på Stortinget torsdag og fredag. Oppførselen hans vekket mistanke hos Stortingets ansatte.

– Vi kontaktet PST fordi vi observerte merkelig adferd fra en av deltagerne, sier Stortingets direktør Marianne Andreassen til NRK.

Hun sier at hun ikke kan kommentere om vedkommende hadde med seg utstyr eller hva han ute etter. Stortinget har nå satt i verk sikkerhetstiltak.

– Vi har iverksatt forebyggende tiltak. Ut over det er det nå PST som etterforsker saken, sier Andreassen.

Russisk tjenestemann

Etter det NRK kjenner til er den arresterte mannen en 51 år gammel russisk tjenestemann.

Han skal tidligere ha holdt foredrag ved lignende seminarer om blant annet om bruk av mobile applikasjoner.

Seminaret der russeren deltok ble arrangert av European Centre for Parliamentary Research and Documentation (ECPRD) og foregikk på Stortinget torsdag og fredag.

Hugubakken sier til til NRK søndag kveld at det ikke er hverdagskost for PST å pågripe borgere fra andre land for spionasje.

– Det er uvanlig at PST går til pågripelse av en borger fra et annet land og sikter vedkommende for ulovlig etterretningsvirksomhet. Det er ikke en vanlig etterforskning fra vår side, sier han.

Teknisk bistand fra NSM

Kommunikasjonsdirektør Trond Hugubakken i PST. Foto: Thomas Fredriksen / SIOST/PST

Nasjonal sikkerhetsmyndighet (NSM) sier til NRK at de har bistått Stortinget og PST i etterforskningen.

– Vi har bistått Stortinget og PST med relevante ressurser i denne saken, sier kommunikasjonsdirektør i NSM, Mona Strøm Arnøy.

– Relevante ressurser, er det teknisk bistand?

– Teknisk bistand er et fint ord, svar Arnøy.

NSM er Norges ekspertorgan for informasjonssikkerhet, og det nasjonale fagmiljøet for IKT-sikkerhet.

Ulovlig etterretningsvirksomhet

Mannen ble varetektsfengslet i to uker med brev- og besøkskontroll, hvilket var i tråd med PSTs begjæring. Fengslingen er begrunnet med fare for bevisforspillelse og unndragelsesfare.

Hugubakken sier til NTB at mannen er siktet for brudd på straffelovens paragraf 121. Det er paragrafen som omfatter ulovlig etterretningsvirksomhet mot statshemmeligheter.

– Jeg kan bekrefte at fengslingen har sammenheng med et seminar på Stortinget, sier Hugubakken.

Utover det vil ikke PST gi opplysninger om russeren.

– Dette er helt i innledende fase, så derfor kan jeg ikke gi ytterligere opplysninger, sier Hugubakken til NRK.

– Stiller seg uforstående

Mannens advokat, Hege Akre, sier at hennes klient stiller seg uforstående til siktelsen.

– Han stiller seg uforstående til siktelsen, og mener det hele skyldes en misforståelse, sier mannens forsvarer Hege Aakre til NRK.

Hun sier at han til nå har samarbeidet med politiet og vil bidra til at saken blir oppklart.

– Han stiller seg uforstående til siktelsen, og mener det hele skyldes en misforståelse, sier mannens forsvarer Hege Aakre til NRK. Du trenger javascript for å se video. – Han stiller seg uforstående til siktelsen, og mener det hele skyldes en misforståelse, sier mannens forsvarer Hege Aakre til NRK.

Et absurd påfunn

Den russiske ambassaden bekrefter på sin Facebook-side at en russisk statsborger fredag ble arrestert på Gardermoen.

– Ambassaden bedømmer pågripelsen og påfølgende varetektsfengslingen som et konstruert påfunn under et absurd påskudd, skriver ambassaden.

Videre skriver ambassaden at den yter konsulær bistand samt beskyttelse av rettigheter og interesser til den russiske statsborgeren.

– Norge spesielt interessant mål for Russland

Jardar Østbø sier at vi vet at Russland driver med etterretningsvirksomhet i Norge. Foto: Jan Harald Tomassen, NRK

Jardar Østbø, førsteamanuensis ved Institutt for forsvarsstudier, leder et forskningsprosjekt på russisk politikk, økonomi og sikkerhetstjenester.

Han sier på et generelt grunnlag at Norge er et interessant etterretningsmål for Russland.

– Vi vet at Russland driver etterretningsvirksomhet i Norge. Alle land driver etterretningsvirksomhet, sier han til NRK.

Han sier at det er flere faktorer som gjør Norge spesielt interessant for Russland.

– Norge er NATO-medlem, har et nært forhold til USA og har en viktig strategisk beliggenhet slik det russiske forsvaret er innrettet. I tillegg har vi en relasjon på Svalbard og Norge har teknologiske miljøer og våpenteknologi. Alle disse tingene er ting som russerne kan være interessert i, sier han.

Moskva-korrespondent Jan Espen Kruse kommenterer hvordan nyheten blir kommentert av myndighetene og pressen i Russland. Du trenger javascript for å se video. Moskva-korrespondent Jan Espen Kruse kommenterer hvordan nyheten blir kommentert av myndighetene og pressen i Russland.

Ansatte fra 34 land

Seminaret der den arresterte russeren deltok var et seminar for administrativt ansatte ved europeiske parlamenter. Ingen politikere, hverken norske eller utenlandske, deltok ved seminaret.

– Stortinget var vertskap for et seminar for ansatte i europeiske parlamenter. Det er et seminar som har lang tradisjon og årets tema var digitalisering, sier Stortingets direktør Marianne Andreassen.

Hun sier videre at seminaret fant sted torsdag og fredag i et møterom i stortingsbygningen.

Seminaret skal etter det NTB forstår ha hatt 79 deltakere med administrativt ansatte i parlamenter fra totalt 34 land.